**Prof. dr. Janez Mavri**

Po univerzitetni diplomi na Oddelku za kemijo in kemijsko tehnologijo Fakultete za naravoslovje in tehnologijo Univerze v Ljubljani je na isti fakulteti leta 1987 zaključil tudi magistrski in leta 1992 doktorski študij. V obdobju od 1993 do 1995 se je podoktorsko usposabljal na Oddelku za biofiziko, Univerze Groningen, na Nizozemskem. Leta 1987 se je zaposlil na Kemijskem inštitutu v Ljubljani, kjer je od leta 2006 dalje znanstveni svetnik in vodja Laboratorija za računsko biokemijo in načrtovanje učinkovin. V letu 2003 je kot gostujoči profesor deloval na Fakulteti za fiziko, Universite de Franche-Comte v Franciji, v letu 2004 pa kot Fulbrightov štipendist na University of Southern California v Los Angelesu, ZDA.

Glavnina njegovega znanstveno-raziskovalnega dela spada na področje multiskalne simulacije reakcij v raztopini in encimih – aplikacija QM/MM metodologije za študij biokemijske reaktivnosti monoaminergičnega sistema (razvoj in aplikacija te metode je leta 2013 prinesla Nobelovo nagrado za kemijo dr. Ariehu Warshlu, pri katerem je dr. Mavri delal v Los Angelesu), vrednotenja nuklearnih izotopskih efektov ter študija reakcij poškodb DNA. Proučuje računske pristope k razumevanju interakcij med učinkovino in receptorjem. Svoja znanstvena dela objavlja v mednarodnih revijah ter v domačih strokovnih časopisih. Mednarodno odmevnost izkazuje visoko število čistih citatov (1689 po bazi WoS, 1867 po bazi Scopus) in 10-letni H indeks 20 (vir Sicris) oz. skupni H-indeks 27 (vir WoS). Njegovo delo obsega 106 člankov v recenziranih znanstvenih revijah, pri 56 delih je prvi ali vodilni avtor. Dr. Mavri je vodja raziskovalnega programa Molekulske simulacije, bioinformatika in načrtovanje zdravilnih učinkovin.

Na UL FFA sodeluje v pedagoškem procesu na doktorskem študiju Biomedicina, pri predmetu Toksikologija. Bil je mentor in somentor pri 3 doktorskih disertacijah in 11 diplomah ter študentskih raziskovalnih nalogah za Krkino in fakultetno nagrado. Kot organizator in predavatelj je bil aktivno udeležen na različnih mednarodnih poletnih šolah.

Je član uredniškega odbora Acta chimica slovenica, član programskih odborov mednarodnih konferenc ter recenzent pri različnih mednarodnih revijah.

Dr. Janez Mavri je bil na Univerzi v Ljubljani prvič izvoljen v naziv docenta leta 2003, izrednega profesorja leta 2014 in leta 2019 v naziv rednega profesorja za področje farmacevtske kemije.